Post salutem. Ersamen herren vnd leuen vrunde, wy begeren juwen leue weten wo vor vns jn sittenden rath is gekamen de beschedenen Claus Drageheym, vnse medeborger, vnd hefft vnd hefft(!) vorbracht vnd to kenen gegeuen, wo dat her Coordt Sasse, juwes radescompan, vnd andere juwe borgere jnfelle vnd hindernisse doen synen mechtigen Lubbert Munckhorst, dissem bewisere, alse juw desulue Lubbert wol kentliken doen wert, alse van erffguderen vnd schulde wegen, de em angestoruen syn van wegen Willam Drageheyms synes eliken bruders etwann juwes medeborgers selige gedechnisse, welkede by frauwen Birgitten des vorscreuen Willam Drageheyms nagelatenn eleke hussfrawe, juwer medeborgerschen, jn vorwaring syn, als van schichtung vnd delung wegen mit anderen schulden, de se em schuldich is alse he spreckt, so dat em desuluen gudere to syner behoff nicht valgen mogen, em to groten hinder, schaden vnd vorsumenisse. Bidde wy hire vmme juwe ersame wisheit mit besunderem vlite, so wy deger gutlikest vnd fruntlikest mogen, dat gy de erbenanten personen vnd erbenante frauwe vor juw villen doen verbaden vnde se vndirwisen vnde vanholden, dat denen Lubbert Mu[n]ckhorst des ergenanten Claus mechtiger sulke angestoruene gudere vnd schulde van der vorscreuen frowen Birgitten ane hindernisse sunder forder kost moge vnd tering van en gutlik volgen mogen betalt vnd ouergeantwert werden, vp dat nicht noth sy sick des furder to beclagende vnd vmme frunderen vnwillen, de daruan komen muchte, to uorminden. Actum feria v(ta) in profesto Mariæ Magdalene anno etc. xlvj°.